钦定古今图书集成/明伦汇编/氏族典/第178卷 > 田雄
## 钦定古今图书集成/明伦汇编/氏族典/第178卷 > 田雄

按《元史田雄传》：“雄字毅英，北京人也。幼孤，能树立，以
骁勇善骑射知名。金末，署军都统。太祖军至北京，雄
率众出降。太祖以雄隶太师国王木华𥟖麾下，从征
兴中、广宁诸郡，定府州县二十有九。平锦州，攻柏乡、
鄜坊、绥、葭有功。木华𥟖承制受雄隰吉州刺史，兼镇
戎军节度使，行都元帅府事，平汾西、霍山诸栅，以木”
华𥟖命，授河中帅。太宗时，从攻西和、兴元、夔、万诸州，
论功尤最，授行军千户。召为御前先锋。奉旨招纳河
南降附，授镇抚陕西，总管京兆等路事。时关中苦于
兵革，郡县萧然。雄披荆棘，立官府，开陈祸福，由是来
附者日众。雄乃教民力田，京兆大治。事闻，赐金符。定
宗时，入觐于和林，以疾卒，年五十八。后追封“西秦王。”
子八人，大明袭职，知京兆等路都总管府事。